>Apicultura
Lleida, del 2 al 5 de juliol de 2019
Des de l'any 2010, en el marc de la Universitat d'Estiu de la UdL, s'han organitzat cinc cursos relacionats amb l'apicultura. Tenint en compte l'interès creixent que tenen les abelles i els pol·linitzadors per al medi ambient, la biodiversitat i l'agricultura, el 2019 hem reprès aquests cursos.
L’objectiu d’aquest any és formar en apicultura persones d’àmbits diversos relacionades amb el món rural o interessades per la seva realitat: apicultors novells i experimentats o persones que es vulguin introduir en l’apicultura, però també persones interessades en la interacció que hi pugui haver entre un element biològic (l’abella) i la riquesa cultural i patrimonial d’un territori. També s’adreça a estudiants universitaris d’Enginyeria Agronòmica o Forestal, Veterinària, Ciències Ambientals, Biologia i d’altres titulacions d’àmbit social i cultural.
La primera part del curs tractarà dels aspectes generals de l’apicultura. La segona analitzarà les possibilitats apícoles d’una zona geogràfica des del punt de vista botànic, climatològic i edàfic, però també des del punt de vista socioeconòmic i cultural.
Les persones que s’introdueixen en l’apicultura ho poden fer de manera més o menys intensiva. Sovint és una activitat complementària, tant des del punt de visita econòmic com lúdic, que busca elaborar un producte de qualitat. Per respondre a aquests interessos diversos, el contingut del curs, que tindrà un tractament científic, serà perfectament assequible per a estudiants de qualsevol titulació. S’aprofundirà en els vessants social i cultural que l’apicultura pot representar.
De fet, la zona geogràfica de la visita prevista, pròxima al monestir de Poblet, s’ha seleccionat amb aquest objectiu. Es tracta d’una zona interessant des d’un punt de vista apícola, però també històric i cultural.
El curs és una oportunitat de connectar els diferents actors del sector productiu i un fòrum de debat sobre les possibilitats productives i econòmiques de l’apicultura, tant en les comarques amb més potencial apícola i de qualitat com en el conjunt de Catalunya.
Equip docent: Astrid Ballesta Remy (UdL), Jaume Cambra Sánchez (Universitat de Barcelona) i Gonzalo Gil Moreno de Mora (INEFC-Lleida)
09.00-11.00 h Introducció. Importància històrica de l’apicultura
11.30-13.30 h L’abella i la colònia
16.00-18.00 h Flora apícola espontània i agrícola. Ubicació de l’abellar
09.00-11.00 h Material i maneig apícola. Seguiment. Multiplicació
11.30-14.00 h Problemes sanitaris i profilaxi
09.00-11.00 h Productes i qualitat de la mel. Tast de mels
11.30-13.30 h L’apicultura com a recurs per al medi ambient i les zones rurals
Introducció i preparació de la visita de camp
Gonzalo Gil i Astrid Ballesta
08.30-14.30 h Visita a un abellar. Exploració i extracció de mel
Anàlisi de la flora local i del seu interès apícola
Anàlisi de l’entorn històric i cultural i el seu interès per a l’apicultura